Title: ประกาศกระทรวงพาณิชย์ เรื่อง ให้ผู้ประกอบพาณิชยกิจต้องจดทะเบียนพาณิชย์ (ฉบับที่ 5) พ.ศ. 2546

ประกาศกระทรวงพาณิชย์

ประกาศกระทรวงพาณิชย์
เรื่อง
ให้ผู้ประกอบพาณิชยกิจต้องจดทะเบียนพาณิชย์
(ฉบับที่
๕)
พ.ศ.
๒๕๔๖

อาศัยอำนาจตามความในมาตรา ๘
แห่งพระราชบัญญัติทะเบียนพาณิชย์ พ.ศ. ๒๔๙๙
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๕ มาตรา ๔๘ และมาตรา ๕๐
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงพาณิชย์ออกประกาศไว้ดังต่อไปนี้

ข้อ ๑ 
ประกาศนี้เรียกว่า ประกาศกระทรวงพาณิชย์ เรื่อง
ให้ผู้ประกอบพาณิชยกิจต้องจดทะเบียนพาณิชย์ (ฉบับที่ ๕) พ.ศ. ๒๕๔๖

ข้อ ๒[๑] 
ประกาศฉบับนี้ให้มีผลใช้บังคับเมื่อพ้นกำหนด ๖๐
วันนับแต่วันประกาศในราชกิจจานุเบกษาเป็นต้นไป

ข้อ ๓ 
ให้ผู้ประกอบพาณิชยกิจผลิต รับจ้างผลิต แผ่นซีดี แถบบันทึกวีดิทัศน์
แผ่นวีดิทัศน์ ดีวีดี หรือแผ่นวีดิทัศน์ระบบดิจิทัล
เฉพาะที่เกี่ยวกับการบันเทิงทุกท้องที่ทั่วราชอาณาจักรต้องจดทะเบียนพาณิชย์
ในกรณีที่มีปัญหาต้องวินิจฉัยว่าสินค้าตามวรรคหนึ่ง
เป็นสินค้าที่เกี่ยวกับการบันเทิงหรือไม่
ให้เป็นไปตามที่กรมพัฒนาธุรกิจการค้าประกาศกำหนดเป็นกรณีๆ ไป

ข้อ ๔ 
ในกรณีที่ผู้ประกอบพาณิชยกิจตามข้อ ๓ เป็นห้างหุ้นส่วนจดทะเบียน
บริษัทจำกัด ที่เป็นนิติบุคคลตามประมวลกฎหมายแพ่งและพาณิชย์ ต้องจดทะเบียนพาณิชย์
โดยไม่ให้ได้รับการยกเว้นตามประกาศกระทรวงพาณิชย์ ฉบับที่ ๘๓ (พ.ศ. ๒๕๑๕) เรื่อง
กำหนดพาณิชยกิจที่ไม่อยู่ภายใต้บังคับของกฎหมายว่าด้วยทะเบียนพาณิชย์ ลงวันที่ ๑๔
พฤศจิกายน ๒๕๑๕

ข้อ ๕ 
ในกรณีที่ผู้ประกอบพาณิชยกิจตามข้อ ๓
เป็นบริษัทมหาชนจำกัดตามกฎหมายว่าด้วยบริษัทหมาชนจำกัด ต้องจดทะเบียนพาณิชย์
โดยไม่ให้ได้รับการยกเว้นตามประกาศกระทรวงพาณิชย์ เรื่อง
กำหนดให้พาณิชยกิจบางประเภทไม่อยู่ภายใต้บังคับของกฎหมายว่าด้วยทะเบียนพาณิชย์
พ.ศ. ๒๕๔๕ ลงวันที่ ๒๘ พฤษภาคม ๒๕๔๕

ข้อ ๖ 
การจดทะเบียนพาณิชย์ตามข้อ ๓
ผู้ประกอบพาณิชยกิจที่มีที่ตั้งสำนักงานแห่งใหญ่อยู่ในกรุงเทพมหานครให้จดทะเบียนพาณิชย์
ณ สำนักงานบริการจดทะเบียนธุรกิจทุกแห่งในกรุงเทพมหานครหรือส่วนจดทะเบียนธุรกิจกลาง
กรมพัฒนาธุรกิจการค้า
สำหรับผู้ประกอบพาณิชยกิจที่มีที่ตั้งสำนักงานแห่งใหญ่อยู่ในเขตจังหวัดอื่นนอกจากกรุงเทพมหานครให้จดทะเบียนพาณิชย์
ณ สำนักงานพัฒนาธุรกิจการค้าจังหวัดนั้น
และถ้าสำนักงานแห่งใหญ่ของผู้ประกอบพาณิชยกิจตั้งอยู่ในต่างประเทศและมาตั้งสำนักงานสาขาเพื่อประกอบพาณิชยกิจในประเทศไทย
สำนักงานสาขาใหญ่ตั้งอยู่ในเขตจังหวัดใดก็ให้จดทะเบียนพาณิชย์ในเขตจังหวัดนั้น

ข้อ ๗ 
ให้สำนักงานพัฒนาธุรกิจการค้าจังหวัดเป็นสำนักงานทะเบียนพาณิชย์มีอำนาจหน้าที่รับจดทะเบียนพาณิชย์ตามข้อ
๓ ของผู้ประกอบพาณิชยกิจที่มีสำนักงานแห่งใหญ่ตั้งอยู่ทุกท้องที่ในเขตจังหวัดนั้น

ประกาศ
ณ วันที่ ๑ พฤษภาคม พ.ศ. ๒๕๔๖
อดิศัย
โพธารามิก
รัฐมนตรีว่าการกระทรวงพาณิชย์

ฐิติพงษ์/พิมพ์
๑๖
พฤศจิกายน ๒๕๔๘

[๑] ราชกิจจานุเบกษา
เล่ม ๑๒๐/ตอนพิเศษ ๕๗ ง/หน้า ๖/๒๑ พฤษภาคม ๒๕๔๖